Euroopa Komisjoni energiavolinik Kadri Simson. Foto: ERR
Eestist nimetatud Euroopa Komisjoni järgmise koosseisu volinik Kadri Simson hakkab vastutama Euroopa Liidu energiavaldkonna eest.
Euroopa Komisjoni järgmine president Ursula von der Leyen avalikustas 10. septembril portfellide jaotuse volinike vahel, mille kohaselt saab Simsoni energiavolinikuks.
“Kadri Simson on Eesti riigikogu kauaaegne liige ning endine majandus- ja kommunikatsiooniminister. Tema hakkab vastutama energeetikaportfelli eest,” ütles von der Leyen pressikonverentsil, kus ta tutvustas Euroopa Komisjoni uue koosseisu ülesehitust.
Simson oli varasemalt ERR-ile öelnud, et von der Leyen oli talle lubanud majandusvaldkonna portfelli, mida Simson ka ise eelistas, kuna vastutas majandusministrina eelmises valitsuses nende teemade eest.
10. septembril antud pressikonverentsil ütles Simson, et oma esimesel kohtumisel von der Leyeniga olid üldisemalt jutuks majandusteemad, teisel juba konkreetselt energiavaldkond.
“See voliniku koht on vastutusvaldkonnaga, mida ma ise soovisin ja mille ma tõstsin jutuks. See on ka valdkond, millega meie peaminister mind esitas,” rääkis Simson.
Simsoni sõnul saab tema vastutusvaldkonnaks Euroopa Liidu ühtne energiaturg, see millistest allikatest hakatakse Euroopat energiaga varustama ning sellega seoses ka suhtlemine energiat tarnivate välispartneritega. “Laias laastus tähendab see ka seda, et kogu Euroopa oleks liikumas säästvama energiakasutuse poole,” lisas ta.